b'\n_START_ARTICLE_\nErkki Jokela\n_START_PARAGRAPH_\nErkki Markus Pietari Jokela (3. kes\xc3\xa4kuuta 1924 Rovaniemi \xe2\x80\x93 1. joulukuuta 2011 Oulu) oli pohjoissuomalainen kirkonmies.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nErkki Jokelan vanhemmat olivat puusepp\xc3\xa4, kunnallisneuvos Pekka Aapo Jokela ja Iida Maria M\xc3\xb6ll\xc3\xa4ri. Heill\xc3\xa4 oli kaikkiaan kahdeksan lasta, joihin kuuluivat muun muassa p\xc3\xa4\xc3\xa4toimittaja, opetusneuvos Eila Jokela ja varatuomari, kansanedustaja Mikko Jokela. Erkki Jokela oli vuodesta 1952 naimisissa kotitalousopettaja Kyllikki Tuovilahden kanssa. Avioliitosta on viisi poikaa, Timo (1953), Olli Pekka (1955), Heikki (1957), Eero (1961) ja Hannu (1964)._NEWLINE_Erkki Jokela tuli ylioppilaaksi rintamalla 1943, virallisesti Rovaniemen yhteislyseosta. H\xc3\xa4n aloitti teologian opintonsa jo sodan aikana 1944 ns. Viipurin teologisessa seminaarissa ja valmistui teologian kandidaatiksi 1951 Helsingin yliopistossa ja vihittiin papiksi samana vuonna. Seuraavina vuosina h\xc3\xa4n toimi seurakuntateht\xc3\xa4viss\xc3\xa4 Haukiputaalla ja Turtolassa. Oulun tuomiokirkkoseurakunnan virallisena apulaisena h\xc3\xa4n ty\xc3\xb6skenteli 1955\xe2\x80\x9363. T\xc3\xa4ll\xc3\xb6in Oulun tuomiorovastina oli L. P. Tapaninen, josta tuli Erkki Jokelan hyvin l\xc3\xa4heinen ty\xc3\xb6toveri ja opastaja. Tapaninen valittiin 1963 Oulun hiippakunnan piispaksi, ja Erkki Jokela katsoi, ett\xc3\xa4 oli aika hakeutua muihin teht\xc3\xa4viin. H\xc3\xa4net \xc3\xa4\xc3\xa4nestettiin vuonna 1963 Haukiputaan kirkkoherraksi. T\xc3\xa4m\xc3\xa4n j\xc3\xa4lkeen h\xc3\xa4n johti 1974\xe2\x80\x9388 Oulun Diakonissalaitosta ja kehitti voimakkaasti sen toimintaa._NEWLINE_Erkki Jokelalla oli lukuisia, l\xc3\xa4hinn\xc3\xa4 kirkollisia luottamusteht\xc3\xa4vi\xc3\xa4. H\xc3\xa4n toimi kirkolliskokousedustajana vuosien 1965\xe2\x80\x9381 aikana ja kirkkohallituksen j\xc3\xa4senen\xc3\xa4 1982\xe2\x80\x9388. T\xc3\xa4rke\xc3\xa4 teht\xc3\xa4v\xc3\xa4 oli toiminta nelij\xc3\xa4senisess\xc3\xa4 ty\xc3\xb6ryhm\xc3\xa4ss\xc3\xa4, jonka piispainkokous asetti 1977 pohjustamaan naispappeuskysymyksen k\xc3\xa4sittely\xc3\xa4. Oulussa Erkki Jokela oli muun muassa seurakuntayhtym\xc3\xa4n kirkkovaltuuston puheenjohtajana vuosina 1975-1990._NEWLINE_Erkki Jokela oli vanhoillislestadiolaisesta kodista, ja h\xc3\xa4nen is\xc3\xa4ns\xc3\xa4 oli aikanaan her\xc3\xa4tysliikkeen johtavia maallikkoja. Kun vanhoillislestadiolaisuus hajaantui 1960-luvun alussa, Erkki Jokela j\xc3\xa4i runsaasti pappeja sis\xc3\xa4lt\xc3\xa4neeseen muun muassa el\xc3\xa4m\xc3\xa4nsanalaisuudeksi kutsuttuun ryhm\xc3\xa4\xc3\xa4n, joka joutui erilleen Suomen Rauhanyhdistysten Keskusyhdistyksen vallanneesta enemmist\xc3\xb6st\xc3\xa4. Oulussa vaikuttanut heinoslaisuudeksi kutsuttu uskonnollinen liike yritti 1967 taivuttaa Erkki Jokelaa keulakuvakseen siin\xc3\xa4 onnistumatta.'